钦定古今图书集成/理学汇编/文学典/第021卷 > 刘劭
## 钦定古今图书集成/理学汇编/文学典/第021卷 > 刘劭

按《魏志》本传，“‘劭字孔才，广平邯郸人也。建安中，为计
吏，诣许太史上言，正旦当日蚀’。劭时在尚书令荀彧
所，坐者数十人，或云当废朝，或云宜却会。劭曰：‘梓慎、
裨灶，古之良史，犹占水火，错失天时。《礼记》曰：‘诸侯旅
见天子，及门不得终礼者四，日蚀在一’。然则圣人垂
制不为变，豫废朝礼者，或灾消异伏，或推术谬误也’。”
彧善其言，敕朝会如旧，日亦不蚀。御史大夫郗虑辟
劭，会虑免，拜太子舍人，迁秘书郎。黄初中为尚书郎、
散骑侍郎，受诏集五经群书，以类相从，作《皇览》。明帝
即位，出为陈留太守。敦崇教化，百姓称之。征拜骑都
尉，与议郎庾嶷、荀诜等定科令，作《新律》十八篇，著《律
略论》，迁散骑常侍。时闻公孙渊受孙权燕王之号，议
者欲留渊计，吏遣兵讨之。劭以为“昔袁尚兄弟归渊
父康，康斩送其首，是渊先世之效忠也。又所闻虚实，
未可审知。古者要荒未服，修德而不征，重劳民也。宜
加宽贷，使有以自新。”后渊果斩送权使张弥等首。劭
尝作《赵都赋》，明帝美之，诏劭作《许都》《洛都赋》。时外兴
军旅，内营宫室，劭作《二赋》，皆讽谏焉。青龙中，吴围合
肥，时东方吏士皆分休，征东将军满宠表请中军兵
并召休将士须集击之。劭议以为“贼众新至，心专气
锐，宠以少人自战其地，若便进击，不必能制。宠求待
兵，未有所失也。”以为可先遣步兵五千，精骑三千，军
前发，扬声进道，震曜形势。骑到合肥，疏其行队，多其
旌鼓，“曜兵城下，引出贼后，拟其归路，要其粮道。贼闻
大军来，骑断其后，必震怖遁走，不战自破贼矣。”帝从
之。兵比至合肥，贼果退还。时诏书博求众贤，散骑侍
郎夏侯惠荐劭曰：“伏见常侍刘劭，深忠笃思，体周于
数，凡所错综，源流弘远，是以群才大小，咸取所同而
斟酌焉。故性实之士，服其平和，良正清静之人慕其
元虚退让，文学之士嘉其推步详密，法理之士明其
分数精比，意思之士知其沉深笃固，文章之士爱其
著论属辞，制度之士贵其《化略》较要，策谋之士赞其
明思通微。”凡此诸论，皆取适己所长，而举其支流者
也。臣数听其清谈，览其笃论，渐渍历年，服膺弥久，实
为朝廷奇其器量，以为若“此人者，宜辅翼机事，纳谋
帏幄，当与国道俱隆，非世俗所常有也。惟陛下垂优
游之听，使劭承清闲之欢，得自尽于前，则德音上通，
煇燿日新矣。”景初中，受诏作《都官考课》，劭上疏曰：“百
官考课，王政之大较，然而历代弗务，是以治典阙而
未补，能否混而相蒙。陛下以上圣之宏略，愍王纲之
弛颓，神虑内鉴，明诏外发。臣奉恩旷然，得以启蒙，辄
作《都官考课》七十二条，又作《说略》一篇。臣学寡识浅，
诚不足以宣畅圣旨，著定典制。”又以为宜制礼作乐，
以移风俗，著《乐论》十四篇，事成未上。会明帝崩，不施
行。正始中，执经讲学，赐爵关内侯。凡所撰述、法、论、人
物志之类百馀篇。卒，追赠光禄勋。子琳嗣。